Diari Oficial de la Generalitat Valenciana


Sumari del DOGV 7383, del 17-10-2014 (2014/9317)

RESOLUCIÓ de 8 d'octubre de 2014, de la Universitat Politècnica de València, per la qual es convoca concurs per a la provisió de llocs de treball vacants del grup A, subgrup A2, i del grup C, subgrup C1, sector d'administració general, caps d'unitat administrativa, amb destinació en aquesta Universitat Politècnica de València (codi: 2014/P/FC/CM/6).
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7383

Data del DOGV
:   17-10-2014

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2014/9317


Data del document
:   08-10-2014

Organisme emissor
:   Universitat Politècnica de València

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 8 d'octubre de 2014, de la Universitat Politècnica de València, per la qual es convoca concurs per a la provisió de llocs de treball vacants del grup A, subgrup A2, i del grup C, subgrup C1, sector d'administració general, caps d'unitat administrativa, amb destinació en aquesta Universitat Politècnica de València (codi: 2014/P/FC/CM/6). [2014/9317]  
Aquesta convocatòria té en compte el principi d'igualtat de tracte entre dones i homes pel que fa a l'accés a l'ocupació pública i, així mateix, està redactada amb un llenguatge inclusiu, d'acord amb l'article 14 de la Constitució espanyola i la Llei Orgànica 3/2007, de 22 de març, per a la Igualtat Efectiva entre Dones i Homes.  
  
De conformitat amb el que disposa la Llei 7/2007, de 12 d'abril, de l'Estatut Bàsic de l'Empleat Públic, i la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana, i en virtut de les facultats que té conferides pel Decret 182/2011, de 25 de novembre, pel qual s'aproven els Estatuts de la Universitat Politècnica de València, aquest Rectorat resol:  
Convocar un concurs per a la provisió de llocs de treball vacants en què les condicions, els requisits i, si s'escau, els mèrits s'especifiquen en l'annex I d'aquesta resolució segons les bases següents.  
  
Primera. Participació  
Pot prendre part en aquest concurs el personal funcionari de carrera d'aquesta Universitat Politècnica de València que complisca les condicions següents:  
1.1. Pertànyer al grup A, subgrup A2, cos/escala gestió administrativa del sector d'administració general, o bé pertànyer al grup C, subgrup C1, cos/escala administrativa del sector d'administració general.  
  
Amb caràcter forçós:  
El personal funcionari de carrera indicat més amunt que estiga en alguna d'aquestes situacions administratives:  
1. Suspensos, una vegada complit el temps de suspensió.  
2. En excedència forçosa.  
3. En expectativa de destinació.  
4. Adscripció provisional.  
1.2. No pot participar en aquest concurs el personal funcionari que, en la data de publicació de la convocatòria, no faça encara dos anys que està en l'última destinació definitiva adjudicada, amb les excepcions següents:  
Quan es tracte de la provisió de llocs en la mateixa unitat, i s'entén per tal cada departament, centre, servei o equivalent.  
Quan haja sigut remogut del lloc de treball obtingut per concurs.  
  
Quan haja sigut cessat en un lloc de lliure designació.  
Quan s'haja suprimit el seu lloc de treball.  
Quan estiga en situació d'expectativa de destinació o d'excedència forçosa.  
Quan es tracte de llocs de treball que tinguen assignat un nivell més alt de complement de destinació que el lloc que s'ocupa.  
Quan estiga ocupant la primera destinació definitiva que li haja sigut adjudicada.  
Quan el lloc que ocupa s'haja obtingut com a resultat d'un procés de reassignació d'efectius.  
En el cas de reingrés amb reserva de lloc d'igual nivell i localitat en les situacions administratives garantides per la llei.  
  
Segona. Peticions  
2.1. Les peticions es formulen mitjançant la citació, per ordre de prioritat, del número que cada lloc de treball té adjudicat en aquest concurs, de conformitat amb el que es disposa en l'annex I.  
2.2. Noves vacants que resulten de l'adjudicació definitiva.  
El personal aspirant que no obtinga cap lloc de treball en aquest concurs, pot optar a les noves vacants creades d'acord amb l'oferta que amb aquesta finalitat farà la Universitat Politècnica de València.  
Així mateix, els aspirants que no vulguen sol·licitar cap dels llocs oferits, però que estiguen interessats en les noves vacants que puguen derivar-se de la resolució definitiva d'aquest concurs, han de presentar la sol·licitud expressa d'acord amb el que disposa la base següent.  
  
  
Tercera. Sol·licituds  
3.1. Les sol·licituds per a prendre part en aquesta convocatòria s'han d'adreçar al rector o rectora de la Universitat Politècnica de València, camí de Vera, s/n, 46064 València. La sol·licitud de participació i el currículum s'ha d'imprimir i presentar tal com s'especifica en el paràgraf següent.  
Les persones aspirants que vulguen participar en aquest concurs han d'emplenar la sol·licitud i el currículum corresponent, documents disponibles a la intranet de la UPV, dins de l'opció «Concurs de mèrits PAS (Bullent)».  
Una de les còpies de la sol·licitud i una còpia del currículum s'ha de lliurar al Registre General de la Universitat Politècnica de València, als registres auxiliars de l'EPS de Gandia o de l'EPS d'Alcoi o, també, fent ús de qualsevol de les formes establides en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, redactat d'acord amb la Llei 4/1999, de 13 de gener.  
Amb aquesta finalitat, la persona interessada, abans d'emplenar la sol·licitud, pot revisar el seu expedient personal que figura en l'aplicació informàtica esmentada més amunt, Bullent, i procedir a actualitzar, si cal, les seues dades a través del Servei de Recursos Humans.  
  
Qualsevol modificació de les dades que figuren en la sol·licitud i en el currículum, que l'aspirant una vegada presentat al Registre vulga modificar, ha de fer-se de la mateixa manera com s'ha detallat més amunt. Únicament es poden fer modificacions de les dades dins del termini de presentació de sol·licituds.  
El personal funcionari de carrera que no estiga en la situació administrativa d'actiu i que, per tant, no tinga accés a l'aplicació informàtica Bullent, ha d'emplenar la instància i el currículum en suport paper i presentar-los (juntament amb la documentació acreditativa dels mèrits que no consten en el seu expedient personal del Servei de Recursos Humans d'aquesta universitat) al Registre General de la Universitat Politècnica de València, als registres auxiliars de l'EPS de Gandia o de l'EPS d'Alcoi, o en qualsevol de les formes establides en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, redactat d'acord amb la Llei 4/1999, de 13 de gener.  
  
3.2. El termini de presentació de sol·licituds és de 20 dies hàbils i comença a partir de l'endemà de la publicació d'aquesta resolució en el Diari Oficial de la Comunitat Valenciana.  
3.3. Les persones aspirants que només vulguen optar a les noves vacants que puga haver-hi, resultants de l'adjudicació definitiva d'aquest concurs, i que així expressament siguen oferides per aquesta Universitat Politècnica de València, han de presentar la sol·licitud en els mateixos termes que s'indiquen en l'apartat anterior.  
Aquestes persones aspirants, a l'hora de seleccionar i indicar l'ordre de prioritat dels llocs vacants, han de sol·licitar únicament la vacant PF0000 i el número d'ordre és l'1, sense que hi figure cap altre lloc dels oferits.  
Només poden participar com a sol·licitants en aquesta nova oferta de vacants les persones aspirants que no hagen obtingut cap lloc de treball oferit en aquesta convocatòria, o aquelles que, tot i no haver participat de forma activa en aquest concurs, hagen mostrat interés, mitjançant sol·licitud expressa, per a poder optar a les possibles vacants que aquesta Universitat Politècnica de València cree i oferisca. No s'admeten noves sol·licituds una vegada finalitzat el termini de presentació d'instàncies a què fa referència la base 3.2 d'aquesta convocatòria.  
  
  
Quarta. Valoració  
4.1. La valoració dels mèrits per a l'adjudicació dels llocs s'efectua d'acord amb el barem que figura en l'annex II d'aquesta convocatòria.  
4.2. Els llocs de treball s'adjudiquen al personal funcionari que reuneix els requisits establits per a cada lloc de treball en la relació de llocs i que figuren en l'annex I d'aquesta convocatòria.  
  
4.3. Per als llocs oferits que tenen el requisit d'idioma, d'acord amb el que estableix la relació de llocs de treball del personal d'administració i serveis d'aquesta Universitat Politècnica, es fan les proves pertinents d'aptitud a través del Centre de Llengües d'aquesta universitat, a fi de constatar que les candidatures presentades compleixen aquest requisit.  
Les persones que no compleixen aquest requisit són excloses del procés sense ser objecte de valoració en la fase de concurs d'aquests llocs de treball.  
Queden exemptes d'aquesta prova d'idioma les persones aspirants que, al seu dia, a través d'una prova d'aptitud amb aquesta universitat Politècnica, van acreditar coneixements suficients de l'idioma corresponent.  
4.4. La puntuació mínima requerida per a l'adjudicació dels llocs de treball és la que figura en l'annex I d'aquesta convocatòria.  
La condició que es disposa en aquest apartat 4.4 no s'aplica a l'adjudicació de la primera destinació al personal funcionari de nou ingrés.  
  
Cinquena. Adjudicació  
5.1. L'ordre de prioritat per a l'adjudicació dels llocs al personal funcionari s'estableix per la puntuació obtinguda segons el barem especificat en l'annex II, sense perjudici del dret preferent del personal en situació d'excedència forçosa i excedència per atenció de familiars, per aquest ordre, en llocs de treball de nivell igual al grau personal reconegut.  
5.2. La comissió resol els casos d'empat en la puntuació final del personal que no siga de nou ingrés. En primer lloc, es considera qui ha obtingut més puntuació en l'apartat d'experiència professional. Si l'empat persisteix, el lloc s'adjudica al de més antiguitat i, si l'empat continua, es fa un sorteig públic.  
  
5.3. Les persones aspirants poden desistir de la petició de prendre part en aquest concurs abans que s'acabe el termini de presentació de sol·licituds.  
Les persones aspirants poden renunciar a les destinacions obtingudes en aquest concurs únicament quan s'ha obtingut un altre lloc de treball segons resolució d'una convocatòria concurrent, de concurs o lliure designació; i en aquest cas, s'ha d'exercir l'opció oportuna dins del termini assenyalat per a la presa de possessió.  
No obstant això, es pot desistir de participar en el concurs o renunciar al lloc adjudicat quan transcorren més de quatre mesos entre la convocatòria i la resolució del concurs.  
5.4. El personal funcionari a qui s'adjudica un lloc de treball en aquesta convocatòria, està obligat a romandre un mínim de dos anys en l'última destinació definitiva adjudicada per a poder participar en un nou concurs de provisió de llocs, amb les excepcions que s'indiquen en l'apartat 2 de la base primera.  
  
Sisena. Oferta de noves vacants creades per la resolució d'adjudicació definitiva de llocs d'aquesta convocatòria  
6.1. Una vegada adjudicades les destinacions amb caràcter definitiu, els nous llocs vacants derivats d'aquesta adjudicació s'ofereixen als aspirants que no han obtingut cap lloc en l'adjudicació esmentada i a aquells aspirants que, tot i no haver participat activament en primera instància en aquest concurs, han manifestat, mitjançant sol·licitud expressa, interés a participar en aquesta nova oferta de vacants.  
  
Amb aquesta finalitat, es publica a la web del Servei de Recursos Humans ?http://www.upv.es/rrhh- la resolució del rector o de la rectora amb la relació dels nous llocs oferits.  
Les persones esmentades han de presentar de nou la sol·licitud al Registre General de la Universitat Politècnica de València; als registres auxiliars de l'EPS de Gandia o de l'EPS d'Alcoi, o en qualsevol de les formes establides en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, redactat d'acord amb la Llei 4 /1999, de 13 de gener.  
  
El termini màxim per a poder presentar aquesta sol·licitud és de cinc dies, i s'hi ha de fer constar l'ordre de prioritat dels llocs sol·licitats. Les persones aspirants que, pel fet de no haver participat activament en el primer concurs, no han introduït els mèrits en l'aplicació Bullent, han de fer-ho també en aquest mateix termini de cinc dies; no obstant això, el termini que regeix a l'efecte del còmput de mèrits, és el que s'estableix en la base 3.2 d'aquesta convocatòria.  
  
Setena. Comissió de valoració  
7.1. La comissió de valoració està formada pels membres següents:  
  
President o presidenta, per designació del rector o la rectora de la Universitat Politècnica de València, personal funcionari de carrera.  
Quatre vocals, designats pel rector o la rectora de la Universitat Politècnica de València, personal funcionari de carrera.  
Un secretari o secretària, per designació del rector o la rectora de la Universitat Politècnica de València, personal funcionari de carrera de la Universitat Politècnica de València, que actua amb veu però sense vot.  
Així mateix, es designa una comissió de valoració suplent amb la mateixa composició.  
7.2. Els membres de la comissió de valoració estan subjectes als motius i a les causes generals d'abstenció i de recusació dels articles 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
7.3. Contra els actes de la comissió de valoració, les persones interessades poden interposar el recurs d'alçada que s'indica en l'article 114 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, redactat segons la Llei 4/1999, de 13 de gener, en el termini d'un mes comptador des de l'endemà de la recepció de la notificació o de tres mesos si no hi ha acte exprés. El recurs pot interposar-se davant de l'òrgan que ha dictat l'acte que s'impugna o davant el rector o la rectora com a òrgan competent per a resoldre'l.  
  
Huitena. Desenvolupament del procediment  
8.1. Una vegada acabat el termini de presentació de sol·licituds, el rector o la rectora dicta una resolució que es publica al tauler d'anuncis de Recursos Humans, situat a l'edifici del Rectorat, i a l'adreça d'Internet següent: ?http://www.upv.es/rrhh- «Personal d'administració i serveis - Personal funcionari - Concursos», que conté la llista provisional de les persones admeses i excloses, com també els nomenaments dels membres que componen la comissió de valoració.  
  
8.2. Les persones aspirants poden esmenar, en cas d'error o d'exclusió, els defectes en què hagen incorregut en la sol·licitud o fer les reclamacions que consideren convenients en el termini de 10 dies hàbils comptadors des de l'endemà de publicar-se la llista esmentada en el paràgraf anterior.  
8.3. Transcorregut el termini de 10 dies hàbils, esmenats els defectes si pertoca i vistes les reclamacions corresponents, es dicta una resolució que conté la llista definitiva de persones admeses i excloses, i es publica mitjançant els sistemes previstos en l'apartat 8.1.  
  
8.4. Una vegada publicada la llista definitiva de persones admeses i excloses, la comissió de valoració procedeix a avaluar els mèrits al·legats pel personal concursant.  
8.5. La comissió de valoració fa públic al tauler d'anuncis del Servei de Recursos Humans, situat a l'edifici del Rectorat, i a l'adreça d'Internet següent: ?http://www.upv.es/rrhh- «Personal d'administració i serveis - Personal funcionari - Concursos» el resultat de la valoració provisional dels mèrits al·legats, que es reflecteix en una llista on figura tot el personal concursant, ordenada de més a menys puntuació total, amb la indicació per a cada concursant de la puntuació obtinguda en cada apartat del barem. Les persones interessades disposen d'un termini improrrogable de 10 dies hàbils per a la presentació de reclamacions a través del Registre General d'aquesta Universitat Politècnica de València, i també a través dels registres auxiliars de l'EPS d'Alcoi i de l'EPS de Gandia, o a través de qualsevol de les formes establides en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, redactat segons la Llei 4/1999, de 13 de gener.  
8.6. Transcorregut aquest termini, la comissió resol les reclamacions presentades i formula la valoració definitiva dels mèrits i, també, l'adjudicació provisional dels llocs de treball. Les persones interessades disposen d'un termini improrrogable de 10 dies hàbils per a presentar reclamacions contra aquesta adjudicació provisional dels llocs.  
  
8.7. Transcorregut aquest termini, la comissió resol les reclamacions presentades, formula l'adjudicació definitiva dels llocs de treball i l'eleva al Rectorat perquè es publique, mitjançant resolució, al Diari Oficial de la Comunitat Valenciana.  
8.8. En la resolució d'adjudicació del concurs s'indica la data en què ha d'efectuar-se el cessament en els llocs de treball actuals i la presa de possessió de les destinacions adjudicades. Excepte en casos de força major degudament justificats, el termini de presa de possessió comença a partir de l'endemà del cessament.  
No obstant el contingut de l'apartat anterior, les persones responsables de les diverses unitats poden sol·licitar a la Gerència l'ajornament del cessament per necessitats del servei fins a un màxim de 20 dies hàbils.  
En els casos de nou ingrés o de reingrés des de la situació d'excedència voluntària, es disposa d'un mes de termini per a prendre possessió de la destinació. Si es fa ús d'aquest termini, mentre dura no es merita cap retribució.  
El canvi de lloc de treball amb motiu de la participació en un concurs o en una convocatòria de lliure designació no comporta, en cap cas, la percepció de cap mena d'indemnització.  
  
Novena. Informació sobre les dades recollides  
9.1. De conformitat amb la Llei Orgànica 15/1999, de 13 de desembre, de Protecció de Dades de Caràcter Personal (LOPD), les dades subministrades per les persones interessades poden quedar incorporades a un fitxer automatitzat personal, titularitat de la Universitat Politècnica de València, per a la gestió de les proves i dels concursos convocats per la Universitat i, també, per a la gestió de la borsa de treball que es puga constituir en acabar-se el procés selectiu.  
9.2. El fitxer personal queda sota la responsabilitat del Rectorat de la Universitat Politècnica de València, situat al camí de Vera, s/n, CP 46623 València.  
9.3. La informació obtinguda és processada exclusivament per a la gestió de personal.  
9.4. Les dades de caràcter personal són tractades tal com s'estableix en el Reial Decret 1720/2007, de 21 de desembre, pel qual s'aprova el reglament que desplega la Llei Orgànica 15/1999, de 13 de desembre, de Protecció de Dades de Caràcter Personal, i es prenen les mesures de seguretat necessàries a fi de garantir la confidencialitat i la integritat de la informació.  
9.5. Les persones interessades poden exercir sobre les seues dades els drets d'accés, de rectificació, de cancel·lació i d'oposició, en compliment del que estableix la LOPD, davant del Servei de Recursos Humans (PAS) de la Universitat Politècnica de València, situat al camí de Vera, s/n, CP 46077 València.  
  
Deu. Recursos  
Contra aquesta convocatòria i les seues bases, que esgoten la via administrativa, es pot interposar potestativament un recurs de reposició davant de l'òrgan que l'ha dictada, en el termini d'un mes des de la publicació en el Diari Oficial de la Comunitat Valenciana, d'acord amb el que estableixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o directament un recurs contenciós administratiu davant de l'òrgan competent, en el termini de dos mesos des que aquesta resolució es publique en el Diari Oficial de la Comunitat Valenciana.  
  
València, 8 d'octubre de 2014.- El rector: Francisco José Mora Mas.  
  
  
  
  
  
  
  
ANNEX I  
Relació de llocs oferits  
  
Funcions generals per a tots els llocs de cap d'unitat administrativa de centres, departaments i serveis centrals:  
Nota. El terme servei s'ha d'entendre com referit a centre, departament o institut de recerca segons l'adscripció de cada lloc.  
D'acord amb les instruccions i directrius dels responsables del servei, faran les funcions següents:  
Coordinació del personal sota la seua responsabilitat, així com organització administrativa de la unitat, d'acord amb les directrius del responsable del servei.  
Utilització de les aplicacions informàtiques pròpies del servei.  
Maneig de PC a nivell d'usuari; han d'utilitzar paquets informàtics de tractaments de textos, fulls de càlcul, bases de dades.  
Control i gestió d'arxius propis del servei.  
Informació general en temes que són competència del servei i, en concret, de la unitat.  
Col·laborar amb el responsable corresponent en l'elaboració, el disseny i la normalització de formularis, impresos i, en general, documents relatius al servei.  
Donar suport als responsables del servei en el desenvolupament del sistema de qualitat i els manuals de procediment.  
Proposta i preparació de normes internes o informatives de la unitat.  
  
Col·laborar amb els responsables del servei i donar-los suport en la preparació de resolucions i informes de l'àrea competencial.  
Elaboració d'informes de l'àrea competencial de la seua unitat.  
Control i manteniment a nivell d'usuari de la microweb de la unitat/servei utilitzant els mitjans informàtics que la Universitat posa a la seua disposició amb aquest fi.  
Gestió de residus en l'àmbit del propi lloc de treball.  
Participar en els equips i grups de millora que s'establisquen en el servei per al desenvolupament de plans de millora.  
I totes aquelles funcions inherents a la categoria professional i el lloc de treball.  
Funcions específiques dels llocs de cap d'unitat d'escola o facultat  
  
Sota la dependència directa del cap d'administració d'escola o facultat, tindrà assignades les funcions específiques següents:  
Atendre els usuaris que demanen informació i facilitar-los-en.  
Control i gestió de totes aquelles qüestions de gestió econòmica, de la seua àrea competencial, seguint les directrius del Servei de Gestió Econòmica.  
Control i gestió de totes aquelles qüestions de gestió acadèmica, de la seua àrea competencial, seguint les directrius del Servei d'Alumnat i de l'Escola de Doctorat.  
Funcions específiques dels llocs de cap d'unitat administrativa de departament  
Sota la dependència del responsable del departament corresponent, tindrà assignades les funcions específiques següents:  
Control i gestió de totes aquelles qüestions de personal, tant docent i investigador com d'administració i serveis, que actualment tinguen atribuïdes, així com les que en un futur se'ls puga assignar, seguint les directrius del Servei de Recursos Humans.  
Control i gestió de totes aquelles qüestions de gestió econòmica, de la seua àrea competencial, seguint les directrius del Servei de Gestió Econòmica.  
Control i gestió de totes aquelles qüestions de gestió acadèmica, de la seua àrea competencial, seguint les directrius del Servei d'Alumnat i de l'Escola de Doctorat.  
Redactar, despatxar i gestionar la correspondència del departament, sota la supervisió dels responsables del departament.  
  
PF1509. CAP D'UNITAT ADMINISTRATIVA D'ÀREA EDITORIAL (Publicacions)  
Gestió i liquidació de drets d'autor.  
Gestió i liquidació de regalies procedents de les coedicions.  
Atenció a llibreries i distribuïdores.  
Gestió i control de dipòsits de llibres.  
Supervisió de les valoracions de les publicacions.  
Gestió de punts de venda: terminal punt de venda (TPV), portal i botiga virtual.  
Subscripcions a revistes.  
Control i gestió de totes aquelles qüestions de gestió econòmica, de la seua àrea competencial, seguint les directrius del Servei de Gestió Econòmica.  
PF1499. CAP D'UNITAT ADMINISTRATIVA DEL CENTRE DE TRANSFERÈNCIA TECNOLÒGICA (CTT II)  
Coordinar els processos administratius lligats a la participació de la Universitat Politècnica de València en els programes públics d'ajudes a l'R+D+I.  
Elaboració de justificació de subvencions a activitats d'R+D.  
Gestió de despesa en ajudes públiques centralitzades al CTT (dotació addicional de beques, investigadors convidats, estades breus a l'estranger).  
Supervisió de la tramitació de sol·licituds d'ajudes públiques.  
Supervisió de gestió de les ajudes i els programes de formació de personal investigador.  
Control i gestió de totes aquelles qüestions de gestió econòmica, de la seua àrea competencial, seguint les directrius del Servei de Gestió Econòmica.  
  
PF120. CAP D'UNITAT ADMINISTRATIVA DEL CENTRE DE FORMACIÓ PERMANENT (CFP)  
Donar suport administratiu als professors de la Universitat Politècnica de València que organitzen títols propis i hi participen principalment.  
Atendre els alumnes inscrits i potencials en els cursos de formació permanent de la Universitat Politècnica de València.  
Col·laborar en el desenvolupament del sistema d'informació de suport a la formació permanent de la Universitat Politècnica de València.  
Col·laborar en l'administració, la planificació i la coordinació logística de les aules de formació del Centre de Formació Permanent.  
Col·laborar en l'administració, la planificació i la coordinació de la certificació i l'avaluació de la qualitat dels cursos de formació permanent.  
  
PF1500. CAP D'UNITAT ADMINISTRATIVA DEL CENTRE DE FORMACIÓ PERMANENT (CFP)  
Donar suport administratiu als professors de la Universitat Politècnica de València que organitzen programes de formació específica i hi participen principalment.  
Atendre els alumnes inscrits i potencials en els cursos de formació permanent de la Universitat Politècnica de València.  
Col·laborar en el desenvolupament del sistema d'informació de suport a la formació permanent de la Universitat Politècnica de València.  
Col·laborar en l'administració, la planificació i la coordinació logística de les aules de formació del Centre de Formació Permanent.  
Col·laborar en l'administració, la planificació i la coordinació de la certificació i l'avaluació de la qualitat dels cursos de formació permanent.  
  
PF 1507. CAP D'UNITAT ADMINISTRATIVA DE L'INSTITUT DE CIÈNCIES DE L'EDUCACIÓ (ICE)  
Coordinació logística de les aules de l'Institut de Ciències de l'Educació i peticions d'aules externes per a cursos de l'Institut de Ciències de l'Educació.  
Gestió dels títols propis oferits per l'Institut de Ciències de l'Educació.  
Coordinació administrativa amb les seus de l'Institut de Ciències de l'Educació a Alcoi i Gandia.  
Control i gestió de totes aquelles qüestions de gestió econòmica, de la seua àrea competencial, seguint les directrius del Servei de Gestió Econòmica.  
  
PF2024. CAP D'UNITAT DE L'OFICINA DE LA SECRETARIA GENERAL (Oficina de la Secretaria General)  
Coordinació de les relacions amb les diferents unitats administratives de la Universitat relatives a les qüestions que es gestionen en el servei.  
Fer cerques i consultes de bases de dades jurídiques adquirides per la Universitat per al servei a fi de donar suport al cap de servei i els lletrats i lletrades, així com les cerques, l'accés i la gestió de material jurídic per via telemàtica, informàtica i electrònica.  
Relacions amb administracions públiques, notaries, registres i altres entitats privades dins de la gestió administrativa assignada al lloc.  
Col·laborar amb el cap de servei i els lletrats i lletrades i donar-los suport en la preparació d'informes i dictàmens jurídics sobre qualsevol qüestió relacionada amb l'activitat pròpia de la Universitat que s'encomane al servei.  
Col·laborar amb el cap de servei i els lletrats i lletrades i donar-los suport en la realització de validacions sol·licitades al servei.  
Col·laborar amb els responsables del servei i donar-los suport en matèria de protecció de dades de caràcter personal.  
Col·laborar i donar suport per a l'elaboració de la Memòria de la Universitat i del servei.  
Col·laborar i donar suport per a l'elaboració del Butlletí Oficial de la Universitat Politècnica de València.  
Col·laborar i donar suport en els processos electorals de la Universitat que siguen assignats al servei.  
  
PF1520. CAP D'UNITAT ADMINISTRATIVA DEL SERVEI DE CONTRACTACIÓ (Servei de Contractació)  
Tramitació dels expedients de contractació d'obres, subministraments i serveis.  
Tramitació dels expedients de modificació, pròrrogues, revisió de preus i reajustament d'anualitats.  
Gestió de la devolució de les garanties definitives.  
Suport a la mesa de contractació en l'examen de la documentació presentada per les empreses a l'efecte d'acreditar la seua capacitat per a contractar.  
Elaboració de la documentació que es tramet a la Sindicatura de Comptes i a les empreses auditores col·laboradores de la Intervenció General de la Generalitat Valenciana amb motiu de les auditories anuals.  
  
Col·laboració amb els informàtics que desenvolupen l'aplicació de gestió dels expedients de contractació per adaptar-la a les necessitats de la Universitat Politècnica de València.  
Control i gestió de totes aquelles qüestions de gestió econòmica, de la seua àrea competencial, seguint les directrius del Servei de Gestió Econòmica.  
  
PF 1526. CAP D'UNITAT DEL SERVEI DE RECURSOS HUMANS (Gestió del Personal d'Administració i Serveis)  
Manteniment i actualització de l'historial de la base de dades del personal d'administració i serveis.  
Gestió de totes les incidències del personal d'administració i serveis (jubilacions, altes/baixes, triennis, grau personal i altres incidències).  
  
Gestió de permisos, llicències i altres situacions administratives.  
Gestió de la contractació laboral temporal de personal d'administració i serveis, incloses les borses de treball.  
Gestió del personal interí.  
  
PF1528. CAP D'UNITAT ADMINISTRATIVA DEL SERVEI DE RECURSOS HUMANS (Concursos, Oposicions i Plantilles del Personal d'Administració i Serveis)  
Control i gestió de la plantilla i la relació de llocs de treball del personal d'administració i serveis.  
Coordinació i gestió de les convocatòries de selecció i provisió del personal funcionari de carrera.  
Gestió de sol·licituds que entren a través de la seu electrònica.  
  
Control i gestió de les qüestions relacionades amb els òrgans de representació del personal, inclosos els processos d'eleccions sindicals.  
  
Coordinació i gestió de les convocatòries de selecció de personal temporal, tant de caràcter laboral com funcionaris interins.  
  
PF1529. CAP D'UNITAT ADMINISTRATIVA DEL SERVEI DE RECURSOS HUMANS (Retribucions II)  
Suport a la gestió econòmica i pressupostària de la nòmina del personal de la Universitat Politècnica de València.  
Gestió de la incorporació de les incidències i variables en la nòmina mensual.  
Certificacions de qüestions econòmiques que afecten la nòmina.  
Gestió de les retencions fiscals, i facilitar-ne el suport documental i informàtic.  
Gestió de les incidències dels pagaments realitzats per l'article 83 de la Llei Orgànica d'Universitats i Becaris.  
Gestió dels pagaments del Fons d'Acció Social.  
Control i gestió de totes aquelles qüestions de gestió econòmica, de la seua àrea competencial, seguint les directrius del Servei de Gestió Econòmica.  
  
PF 1515. CAP D'UNITAT ADMINISTRATIVA DEL SERVEI D'ALUMNAT (Beques)  
Gestió i tramitació de les sol·licituds de beca, de caràcter general i especial, al Ministeri d'Educació d'alumnes de la Universitat Politècnica de València i els seus centres adscrits.  
Gestió i tramitació de les sol·licituds de beca a la Generalitat Valenciana d'alumnes de la Universitat Politècnica de València i els seus centres adscrits.  
Control del procés de gestió de les beques pròpies de la Universitat Politècnica de València.  
Informació a centres i atenció al públic.  
Gestió dels processos de reclamacions, recursos i revocacions de beques.  
  
PF 1663. CAP D'UNITAT ADMINISTRATIVA DEL SERVEI DE GESTIÓ ECONÒMICA (Gestió Econòmica)  
Gestió i manteniment de la informació dels deutors i proveïdors.  
  
Quadrament, tramitació i seguiment de les operacions d'ingressos i despeses realitzades a través dels sistemes de gestió massiva d'operacions.  
Manteniment i seguiment de les dades necessàries per al càlcul d'informació en el sistema d'informació Mediterrània.  
Oferir informació general als usuaris de gestió econòmica.  
Control i gestió de totes aquelles qüestions de gestió econòmica que actualment tinguen atribuïdes, així com les que en un futur se'ls puga assignar, seguint les directrius del Servei de Gestió Econòmica.  
  
  
PF1658 CAP D'UNITAT ADMINISTRATIVA (IU Restauració del Patrimoni)  
PF1667 CAP D'UNITAT ADMINISTRATIVA (IU Tecnologia Nanofotònica)  
Ateses les funcions assignades a aquests llocs de treball, aquestes són incompatibles amb la percepció de remuneracions per la realització d'activitats de l'article 83 de la LOU.  
Control i gestió de totes aquelles qüestions de gestió econòmica que actualment tinguen atribuïdes, així com les que en un futur se'ls puga assignar, seguint les directrius del Servei de Gestió Econòmica.  
  
Col·laboració amb altres unitats de la Universitat en matèries de l'àrea competencial.  
Gestió econòmica de l'activitat inclosa en el Pressupost de la Universitat Politècnica de València, i específicament en les estructures de recerca, i de l'activitat desenvolupada a l'empara de l'article 83 de la LOU amb finançament públic o privat.  
Seguiment de l'execució d'ingressos i despeses.  
Gestió de viatges i dietes.  
Gestió de les bestretes per justificar, els fons per justificar i la caixa fixa.  
Gestió de beques, contractes i liquidacions.  
Suport al seguiment i la realització de les justificacions i auditories.  
  
Gestió de tercers.  
  
PF2036. CAP D'UNITAT DE L'OFICINA D'ACCIÓ INTERNACIONAL (Oficina d'Acció Internacional)  
Control i gestió academicoadministrativa de programes internacionals atribuïts a l'Oficina.  
Col·laboració en la tramitació de l'admissió i la gestió dels estudiants procedents de convenis bilaterals o programes d'ajudes que siguen competència de l'Oficina.  
Control i gestió de totes aquelles qüestions de gestió econòmica, de la seua àrea competencial, seguint les directrius del Servei de Gestió Econòmica.  
Per a aquest lloc PF2036, amb destinació en l'Oficina d'Acció Internacional, s'aplica el que s'estableix en la base 4.3 de la convocatòria.  
«Per a aquells llocs oferits que tinguen el requisit d'idioma, d'acord amb el que s'estableix en la relació de llocs de treball del personal d'administració i serveis d'aquesta Universitat Politècnica de València, el Centre de Llengües d'aquesta universitat farà les proves d'aptitud pertinents, a fi de constatar que els candidats presentats compleixen aquest requisit».  
«Aquelles persones que no complisquen aquest requisit seran excloses, sense ser objecte de valoració en la fase de concurs d'aquests llocs».  
«Estan exemptes d'aquesta prova d'idioma aquelles persones aspirants que en el passat, a través d'una prova d'aptitud en aquesta universitat Politècnica de València, en van acreditar el coneixement».  
  
  
ANNEX II  
Barem  
  
1. Antiguitat. Es valora amb 0,25 punts cada any complet de serveis en un lloc de treball en qualsevol administració pública, ja siga amb destinació provisional o definitiva, fins a un màxim de 2,00 punts.  
  
En aquest sentit, es computen els serveis prestats amb caràcter previ a l'ingrés al cos o a l'escala expressament reconeguts. No es computen serveis que s'hagen prestat simultàniament amb altres serveis igualment al·legats.  
2. Grau personal. S'adjudica un màxim de 2,00 punts per la possessió d'un determinat grau personal consolidat dins de la carrera administrativa, de la forma següent:  
a) Possessió d'un grau personal superior al nivell del lloc sol·licitat: 2,00 punts.  
b) Possessió d'un grau personal igual al nivell del lloc sol·licitat: 1,00 punt.  
c) Possessió d'un grau personal inferior al nivell del lloc sol·licitat: 0,50 punts.  
3. Experiència professional. Es valora com a màxim fins a 7,00 punts, segons l'escala següent:  
a) Pel nivell de complement de destinació del lloc de treball exercit en el període comprés durant els últims tres anys, amb una antiguitat mínima de sis mesos continuats en aquest lloc, s'adjudica fins a un màxim de 3,00 punts, que es distribueixen de la manera següent:  
  
Per l'exercici d'un lloc de treball de nivell superior al del lloc de treball a què es concursa: fins a un màxim de 3,00 punts. El càlcul es fa de manera proporcional al temps treballat. Així, un any complet es valora amb 1 punt; un mes complet es valora amb 0,0833 punts, i els períodes inferiors a un mes no es prenen en consideració.  
  
Per l'exercici d'un lloc de treball d'igual nivell que el lloc a què es concursa: fins a un màxim de 2,00 punts. El càlcul es fa de manera proporcional al temps treballat. Així, un any complet es valora amb 0,6666 punts; un mes complet es valora amb 0,0555 punts, i els períodes inferiors a un mes no es prenen en consideració.  
Per l'exercici d'un lloc de treball com a màxim inferior a dos nivells al del lloc al qual es concursa: fins a un màxim d'1,00 punt. El càlcul es fa de manera proporcional al temps treballat. Així, un any complet es valora amb 0,3333 punts; un mes complet es valora amb 0,0278 punts, i els períodes inferiors a un mes no es prenen en consideració.  
  
En aquest sentit:  
El personal que està en situació d'excedència es considera que presta serveis en un lloc corresponent al grau reconegut al seu dia, sempre que no hagen passat més de cinc anys des que està en aquesta situació. Si ja han passat més de cinc anys o no té un grau consolidat, es considera el nivell mínim assignat al grup del seu cos, escala o categoria.  
  
Pel que fa al personal que procedeix de les situacions d'excedència voluntària per atenció de familiars, d'excedència voluntària per violència de gènere i en situació de serveis especials, es valora el nivell de l'últim lloc que exercia en actiu i, si no n'hi ha, el nivell mínim corresponent al grup en què es classifica el seu cos, escala o categoria. Tot això d'acord amb el que disposa la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana.  
  
Quan es tracta de personal que ocupa una destinació provisional, la valoració es refereix al lloc que ocupa provisionalment. En cas contrari, es considera el nivell del lloc o dels llocs anteriors que complisquen aquests requisits o, si no n'hi ha, el nivell mínim del grup d'adscripció com a personal funcionari.  
En aquest apartat no es valora el període que excedeix els dos anys en els llocs que s'ocupen en comissió de serveis. En aquest supòsit, aquest temps d'excés es valora amb el treball exercit en el lloc que el personal funcionari ocupe amb caràcter definitiu.  
b) A més de la puntuació que corresponga computar per l'aplicació de l'apartat anterior, s'adjudica fins a un màxim de 4,00 punts per l'exercici dels llocs de treball que pertanyen a la mateixa o distinta unitat a què correspon el lloc convocat, segons les funcions i la responsabilitat del lloc ocupat, prorratejats entre els mesos i sense que es consideren els períodes inferiors al mes.  
Així doncs, per l'exercici de llocs que pertanyen a la mateixa unitat del lloc objecte de la convocatòria, s'adjudica fins a un màxim d'1 punt per any, d'acord amb l'escala següent:  
  
La mateixa unitat Lloc de nivell 22 1 punt per any  
La mateixa unitat Lloc de nivell 21 0,95 punts per any  
La mateixa unitat Lloc de nivell 19 0,85 punts per any  
La mateixa unitat Lloc de nivell 17 0,75 punts per any  
  
  
  
Per l'exercici de llocs que pertanyen a una unitat distinta de la del lloc objecte de la convocatòria, la puntuació que s'atorga és la següent:  
  
  
Distinta unitat Lloc de nivell 22 0,75 punts per any  
Distinta unitat Lloc de nivell 21 0,70 punts per any  
Distinta unitat Lloc de nivell 19 0,60 punts per any  
Distinta unitat Lloc de nivell 17 0,50 punts per any  
  
  
  
En tot cas, per a la valoració de l'apartat b es prenen com a màxim únicament els quatre anys compresos dins dels 10 anys immediatament anteriors a aquesta convocatòria, ja siga ocupant el lloc de treball amb destinació definitiva o provisional. En aquest sentit, es prenen en consideració els quatre anys en què l'experiència professional siga més favorable.  
Els expedients ferms de remoció de llocs de treball o els expedients disciplinaris ferms en què tinga part la persona interessada i que tinguen relació amb les funcions exercides al seu lloc de treball, es tenen en consideració a l'efecte de valorar l'experiència professional. Aquesta valoració es redueix en 2/3 respecte de la puntuació prevista per a aquest concepte.  
No es valora com a experiència professional, en el lloc que s'ocupa en comissió de serveis, el període que excedeix els dos anys; en aquest supòsit es valora el treball realitzat al lloc que s'ocupa amb caràcter definitiu.  
Les unitats que actualment s'inclouen en la relació de llocs de treball del personal d'administració i serveis d'aquesta universitat són les que s'indiquen a continuació:  
Àrea de Sistemes d'Informació i Comunicacions  
Suport a Vicerectorats  
Àrea de Comunicació  
Àrea de Cooperació per al Desenvolupament  
Àrea d'Esports  
Àrea de Medi Ambient  
Àrea Editorial  
Biblioteca General  
Centre de Llengües  
Centres (escoles i facultats)  
Centre de Formació Permanent  
Consell Social  
Centre de Suport a la Innovació, Investigació i Transferència de Tecnologia  
Defensor de la Comunitat Universitària  
Delegació d'Alumnes  
Departaments  
Escola d'Estiu  
Gabinet de Normalització Lingüística  
Institut de Gestió d'Innovació i Coneixement (INGENIO)  
Institut Universitari Mixt Biologia Molecular i Cel·lular de Plantes  
Institut de Ciències de l'Educació  
Oficina d'Acció Internacional  
Oficina de Correus  
Oficina de la Secretaria General  
Oficina de Programes Internacionals d'Intercanvi  
Registre General  
Servei d'Avaluació, Planificació i Qualitat  
Servei Integrat de Prevenció i Salut Laboral  
Secretaria General  
Servei d'Advocacia  
Servei d'Alumnat  
Servei d'Assumptes Generals  
Servei de Contractació  
Servei de Finançament i Pressupost  
Servei de Fiscalització  
Servei de Gestió Econòmica  
Servei d'Infraestructura  
Servei de Manteniment  
Servei de Recursos Humans  
Servei Integrat d'Ocupació  
Unitat de Cultura  
  
4. Titulacions acadèmiques. Aquest apartat es valora fins a un màxim de 0,50 punts. Les titulacions acadèmiques oficials de nivell superior a l'exigida per a l'exercici del lloc de treball sol·licitat es valoren amb 0,50 punts.  
Quan es tracta de llocs de treball classificats indistintament per a dos grups, s'aplica el criteri anterior respecte del grup superior en què el lloc estiga classificat.  
5. Cursos de formació i perfeccionament. Es valoren fins a un màxim de 5 punts els cursos de formació i perfeccionament que estiguen relacionats directament amb les funcions de cada lloc de treball objecte d'aquesta convocatòria.  
Els cursos genèrics es consideren únicament fins a un màxim d'1,50 punts, en cas que pel concepte de cursos específics no se sobrepasse el límit màxim establit més amunt.  
La valoració dels cursos específics s'efectua segons el barem següent, sense que es consideren els cursos fins a 9 hores i, en cas que hi haja dos cursos amb el mateix contingut, només es considera el de més durada:  
  
Nombre d'hores Puntuació total  
De 10 a 14 0,10  
De 15 a 19 0,25  
De 20 a 29 0,40  
De 30 a 49 0,50  
De 50 a 74 0,60  
75 o més 0,75  
  
  
  
La valoració dels cursos genèrics s'efectua segons el barem següent, sense que es consideren els cursos fins a 9 hores i, si hi ha dos cursos amb el mateix contingut, només es considera el de més durada:  
  
  
Nombre d'hores Puntuació total  
De 10 a 14 0,05  
De 15 a 19 0,125  
De 20 a 29 0,20  
De 30 a 49 0,25  
De 50 a 74 0,30  
75 o més 0,375  
  
  
  
Aquests cursos sols es valoren si van ser convocats o organitzats per universitats o, així mateix, si estan homologats per un organisme públic competent en el marc dels programes de formació contínua, de formació ocupacional o de formació d'empleats públics. L'aspirant ha d'acreditar aquesta circumstància mitjançant un diploma o certificat d'assistència o, si s'escau, d'aprofitament.  
Es consideren a aquest efecte els cursos de formació contínua impartits per les organitzacions sindicals i que estiguen inclosos dins dels acords respectius amb l'administració.  
Segons les funcions i les característiques dels llocs convocats i de conformitat amb el que disposa aquest barem, s'estableixen els criteris de valoració que van ser aprovats per la Mesa de Negociació del Personal d'Administració i Serveis i que són els que hi ha en l'adreça electrònica següent ?http://www.upv.es/entidades/SRH/pas/893390normalv.html?.  
  
6. Coneixement del valencià. Es valora fins a un màxim d'1,50 punts, sempre que s'acredite estar en possessió del certificat pertinent o de l'homologació expedida pel Servei de Promoció i Normalització Lingüística de la Universitat Politècnica de València, o d'un certificat equivalent segons els criteris d'equivalències de títols, diplomes i certificats de coneixements de valencià de la Universitat Politècnica de València, que inclouen, entre d'altres, els certificats expedits per la Junta Qualificadora de Coneixements del Valencià i per les universitats públiques valencianes, d'acord amb l'escala següent. En cas de tenir més d'un certificat, es valora només el del nivell més alt.  
  
  
Per a llocs dels subgrups A1 o A2  
Certificat de nivell B1 (elemental) 1,00 punt  
Certificat de nivell B2 (intermedi) 1,15 punts.  
Certificat de nivell C1 (suficiència) 1,25 punts.  
Certificat de nivell C2 (superior) 1,50 punts  
  
  
  
Per a llocs dels subgrups C1 o C2  
Certificat de nivell A2 (bàsic) 0,50 punts  
Certificat de nivell B1 (elemental) 1,00 punt  
Certificat de nivell B2 (intermedi) 1,15 punts.  
Certificat de nivell C1 (suficiència) 1,25 punts.  
Certificat de nivell C2 (superior) 1,50 punts  
  
  
  
En els llocs de treball en què figure com a requisit específic per a la provisió un cert nivell de coneixement de valencià, només es prenen en consideració els certificats superiors a aquest nivell.  
En els llocs en què figure com a requisit específic per a la provisió el fet de tenir el certificat de nivell C2 (superior), es considera com a mèrit i es valora amb 1,00 punt tenir el Certificat de Correcció de Textos expedit per la Junta Qualificadora de Coneixements de Valencià (Ordre de 16 d'agost de 1994, de la Conselleria d'Educació i Ciència).  
  
En termes generals, el quadre d'equivalències dels certificats més habituals està publicat en la microweb del Servei de Recursos Humans i s'hi pot accedir a través de l'enllaç següent: ?http://www.upv.es/entidades/SRH/pas/751636normalc.html?. Per a obtenir informació sobre altres certificats equivalents, es poden consultar els criteris d'equivalències de títols, diplomes i certificats de coneixements de valencià de la Universitat Politècnica de València, criteris a què es pot accedir a través de l'enllaç següent:  
?http://www.upv.es/entidades/APNL/menu\_urlv.html?/entidades/APNL/infoweb/anl/cav/U0593031.pdf?.  
7. Coneixement d'idiomes. Es valora fins a un màxim d'1,00 punt el coneixement de les llengües oficials de la Unió Europea. Es reconeixen com a acreditacions de la capacitació lingüística i comunicativa en les llengües estrangeres esmentades els títols, els diplomes i els certificats expedits per les escoles oficials d'idiomes; pel Centre de Llengües de la Universitat Politècnica de València; per les universitats espanyoles acreditades per l'Associació Espanyola de Centres de Llengües en l'Ensenyament Superior (CertAcles), i també els que s'indiquen en la normativa vigent en matèria lingüística. Es pot accedir a aquesta informació a través de l'enllaç següent:  
?http://www.upv.es/entidades/ACDL/infoweb/cdl/info/852347normalc.html-  
En aquest apartat s'adopten els criteris establits pel Centre de Llengües de la UPV, atès que és un centre de competència reconeguda en matèria lingüística.  
Per a la valoració d'aquests idiomes, en cap cas no es consideren els cursos superats d'idiomes inclosos en els plans d'estudis reglats, ni tampoc aquells que es consideren cursos de formació.  
  
Nivell Punts  
Haver obtingut el certificat A2 acreditatiu de competència lingüística 0,25  
Haver obtingut el certificat B1 acreditatiu de competència lingüística 0,50  
Haver obtingut el certificat B2 acreditatiu de competència lingüística 1,00  
  
  
  
En aquells llocs en què figure com a requisit específic per a la seua provisió el nivell de coneixement B2 de qualsevol dels idiomes, es considera com a mèrit i es valora, estar en possessió dels títols, diplomes i certificats expedits per les Escoles Oficials d'Idiomes, pel Centre de Llengües de la Universitat Politècnica de València, per les Universitats espanyoles acreditades per l'Associació Espanyola de Centres de Llengües en l'Ensenyament Superior (CerAcles), així com els indicats en la normativa vigent en matèria lingüística, dels següents nivells:  
  
  
Nivell Punts  
Haver obtingut el certificat C1 acreditatiu de competència lingüística 0,50  
Haver obtingut el certificat C2 acreditatiu de competència lingüística 1,00  
  
  
  
Les equivalències d'estudis establides d'acord amb la legislació actual, respecte als nivells de certificat de competència lingüística, es poden consultar en l'enllaç següent:  
?http://www.upv.es/entidades/ACDL/infoweb/cdl/info/847058normalc.html-  
Tots els certificats susceptibles d'equivalència han de ser tramitats per la persona interessada, abans que s'acabe el termini de presentació d'instàncies d'aquesta convocatòria, i s'han de lliurar al Servei de Recursos Humans perquè s'incorporen a l'expedient personal.